**Kåre Valebrokk** (født 17. desember 1940 i Kristiansand, død 9. februar 2013 i Oslo) var en norsk forretningsmann, journalist og redaktør.

Som redaktør i den daværende shipping-avisen *Norges Handels- og Sjøfartstidende* ledet han i 1987 omdanningen av denne til den nåværende *Dagens Næringsliv*. Han spilte en avgjørende rolle i å etablere denne avisen som den mest leste næringslivsavisen i Norge og forble sjefredaktør for *DN* fram til 1999.

Etter å ha gått av fra redaktørstillingen i *Dagens Næringsliv* gikk han over til TV 2, hvor han var ansvarlig redaktør og administrerende direktør fra 11. oktober 1999 til 13. juni 2007.

Bakgrunn og familie
-------------------

Valebrokk vokste opp på Hommeren i Torridal, nord i Kristiansand (den gang Oddernes kommune). Hans far var handelsmann og solgte landbruksmaskiner. Familien var nabo med Anders Lange, som ofte var på besøk i Valebrokks barndomsår.
Valebrokk gikk engelsklinjen på Kristiansand og Oddernes interkommunale høyere almenskole i Kristiansand fra 1957 til 1960.

Han studerte til diplomøkonom på BI. Ved siden av studiene på dagtid jobbet han som journalist i *Morgenbladet* på kvelds- og nattestid. Han jobbet mye sammen med Per Norvik og tok over hans jobb som nattredaktør.

Han giftet seg med Eva Bérard Andersen i 1968. Han giftet seg senere med Kirsti-Mette Schrøder Ulrichsen. Han var far til Per Valebrokk.

Valebrokk samlet på kunst og motorsykler. Han hadde i en årrekke som vane å spise ukentlige lørdagslunsjer på Theatercaféen i Oslo, og han var kjent for å røyke Teddy uten filter og utviklet til slutt lungekreft.

Eget firma
----------

Ved siden av journalistjobben startet Valebrokk på slutten av 1960-tallet  sammen med Knut Larsen maskinfirmaet *Larsen & Valebrokk*. Selskapet importerte og leide ut tyske anleggsmaskiner, og Valebrokk var salgssjef. I 1973 la han journalistikken til side og flyttet selskapets lokaler til Mjøndalen ved Drammenselva. Selskapet hadde på det meste om lag 50 ansatte og leverte til entreprenører på hele østlandsområdet. I 1978 solgte han seg ut av selskapet, skilte seg og flyttet sammen med Kirsti-Mette Ulrichsen, som hadde vært sekretær i Larsen & Valebrokk.

Tilbake til journalistikken
---------------------------

I 1979 spurte Valebrokk sin tidligere kollega Per Norvik, som da var *VG*-journalist, «Tror du det er noen fremtid for meg i norsk presse?». Han fikk da tilbud om å skrive for *Verdens Gang*. Han valgte å være frilanser framfor å bli fast ansatt journalist, slik at han i tillegg kunne skrive for alle de tre økonomitidsskriftene på 1980-tallet, *Kapital*, *Farmand* og *Økonomisk Rapport*. I *VG* skrev han om bolig- og aksjemarkedet, samt ukentlige børskommentarer. I sin tid hos *VG* avslørte frilanseren Valebrokk uforferdet en skattesak der *VGs* hovedeier senere ble dømt.

Selv om han ikke var fast ansatt, ble han vaktsjef i *VG*. Her ble han særlig kjent for å annonsere den sovjetiske statslederen Leonid Bresjnevs død tre dager for tidlig. Antagelsen var basert på at sovjetisk radio hadde gått over til å spille trist cellomusikk.

Redaktør i Dagens Næringsliv
----------------------------

På tidlig 1980-tall hadde skipsfartsavisen *Norges Handels- og Sjøfartstidende* slitt med dårlig lønnsomhet og lavt opplag. Det ble igangsatt omlegging av avisen til bredere næringslivsavis, på samme måte som svenske *Dagens Industri* eller danske *Børsen*, men omleggingen var konfliktfylt.

I 1984 var redaktør i *Norges Handels- og Sjøfartstidende*, Eric Cameron, ute etter en etterfølger og medredaktør, og han anbefalte Valebrokk til stillingen. I 1986 trakk Cameron seg som medredaktør, og Valebrokk ble redaktør alene.
Valebrokk rekrutterte nyhetsjournalist Arne O. Holm til avisen, og han fikk ansvar for ledelse av redaksjonen etter hvert som Valebrokk heller tok seg av overordnet ledelse og deltok i færre redaksjonsmøter. I Valebrokks redaktørtid økte avisopplaget fra 18 000 til 69 000, og han leverte solide overskudd i en årrekke. Antall ansatte gikk samtidig opp fra om lag 100 til 350.
Valebrokk hadde mye av ansvaret for relansering av *DN*s lørdagsmagasin i 1991 og for utvidelsen av avisen til å omfatte kulturstoff i seksjonen «Etter børs», som inneholdt stoff om markedsføring, media og kultur.

Valebrokk var også engasjert i *Dagens Næringsliv*s moderkonsern, NHST. I 1990 tok Valebrokk initiativ til den engelskspråklige shippingukeavisen *TradeWinds*. Ettersom *NHST* / *Dagens Næringsliv* hadde blitt utvidet fra en ren shippingavis til en politikk- og økonomiavis, og utenlandske shippingaviser ble ansett som kjedelige, mente Valebrokk det var marked for en ren shippingavis. Avisen var de første årene et tapssluk, og det tok et tiår før *TradeWinds* begynte å gå med overskudd. Etter modell fra *TradeWinds* grunnla Valebrokk også oljebransjemagasinet *Upstream* i 1997.

Valebrokk var kjent for sine lørdagsspalter, som fra 1993 hadde vignetten «Uten filter». Her markerte han seg som en sikker skribent med et tydelig liberalistisk ståsted i økonomisk-politiske spørsmål. For sine lørdagskommentarer ble Valebrokk i 1997 tildelt Riksmålsforbundets pris Gullpennen.

Øvrig skribentvirksomhet
------------------------

Kåre Valebrokk var fra 2001 til 2012 fast skribent av kommentarartikler til søndagsutgavene i *Aftenposten* og tilknyttet ukebrevet *Mandag Morgen* som utviklingsredaktør. Han var svært produktiv som kommentarskribent, og i tillegg skrev han anmeldelser av (særlig) historisk faglitteratur samt reisereportasjer og markedskommentarer. Han skrev også om sine hobbyinteresser jakt og motor.

Kjetil Wiedswang har karakterisert Valebrokks debattstil som følger: *«Filtrert gjennom fjernsynsruten fremsto han som en slags velmenende kyniker, en mann med brutal, selvironisk ærlighet. Han sa mye av det samme som Høyre-folk, bankfolk og direktørene fra NHO prøvde å stotre frem, men han gjorde det uten politikernes og lobbyistenes språklige innpakning.»*

Et av Valebrokks sitater er *«En dyktig journalist skal lukte pils etter lunsj. Det ligger ofte en god nyhet gjemt i en halvliter.»*
Dette siktet til at han ønsket at journalistene var mest mulig ute blant kildene og ikke murte seg inne på kontoret.

TV 2
----

Fra 1999 til 2007 var han sjefredaktør og administrerende direktør i TV 2. Som leder tok han initiativ til TV 2 Nyhetskanalen. Men hans beslutning om å kjøpe opp det som ble Radio Norge, har ført til kritikk.

Kunst
-----

I 1988 tok Valebrokk sammen med gallerist Lars Brandstrup initiativ til den årlige kunstutstillingen *Norske bilder*. Utstillingene ble sponset av *Dagens Næringsliv*, men utvalget ble bestemt av Galleri Brandstrup. Den ble regnet som et slags alternativ til Høstutstillingen og ble en stor publikumssuksess.
Valebrokk var fra 2008 til sin død styreleder for Kunstmuseene i Bergen. Valebrokk tok utstillingen *Norske bilder* med inn i TV 2, der kanalen hver sommer fra 2004 til 2008 hadde *Norske Bilder* kanalidentitet som promoterte de norske kunstnerne som var tatt opp til utstillingen. Kanalidentiteten vant sølv i Promax BDA *World Gold Awards* New York 2008 for beste kanalidentitet.

Kåre Valebrokks grav på Vestre gravlund i Oslo.

Sagt av Valebrokk
-----------------

«Media har bare én oppgave: Å skjære en tynn skive av evigheten og holde den opp mot lyset.»

Litteratur
----------

* Kjetil Wiedswang (2003). *Kåre Valebrokk - et portrett uten filter* (1 utg.). Genesis. ISBN 9788247602737.
* Frank Rossavik (2013) *En god story en biografi om Kåre Valebrokk* ISBN 9788243007840
* Magne Otterdal og Trond Vernegg (2013)  *Valebrokks Metode - Et hjerte av gull, en neve av stål* ISBN 9788202426569

Referanser
----------

1. ↑   nbl.snl.no[Hentet fra Wikidata]
2. ↑   NRK Nyheter, Sindre Heyerdahl, Solveig Husøy, «Kåre Valebrokk er død», utgitt 9. februar 2013[Hentet fra Wikidata]
3. 1 2  Wiedswang 2003
4. ↑  Wiedswang 2003, side 19
5. ↑  Wiedswang 2003, side 20
6. ↑  Wiedswang 2003, side 24
7. 1 2  Wiedswang 2003, side 25
8. ↑  Heyerdahl, Sindre (9. februar 2013). «Kåre Valebrokk er død». *NRK*. Besøkt 27. august 2018.
9. ↑  Wiedswang 2003, side 32
10. ↑  Jan Vincents Johannessen. «Stor minnegave til Radiumhospitalets Legater». *Radiumhospitalets legater*. Radiumhospitalet. Arkivert fra originalen 3. januar 2014. Besøkt 2. januar 2014.
11. ↑  Wiedswang 2003, side 28
12. ↑  «Kåre Valebrokk er død». *www.bt.no*. 9. februar 2013. Besøkt 27. juni 2020. «Han studerte økonomi samtidig som han jobbet nattskift i VG, alltid uredd: På samme tid rullet frilanseren Valebrokk opp en skattesak der VGs hovedeier senere ble dømt.»
13. ↑  Wiedswang 2003, side 30
14. ↑  Wiedswang 2003, side 37
15. ↑  Kåre Valebrokks perler 16. februar 2013
16. ↑  Wiedswang 2003, side 74
17. ↑  Wiedswang 2003, side 99
18. ↑  Wiedswang 2003, side 96
19. ↑  1993 i *Vi Menn*, gjengitt etter *Den store sitatboken*», 1994 ISBN 8273847187
20. ↑  dn.no Kåre Valebrokk er død 11. februar 2013
21. ↑  e24.no - Var rettmann på rett sted til rett tid 09. februar 2013
22. ↑  Wiedswang 2003, side 48
23. ↑  Composer Henning Dyngvold (27. november 2007). «TV 2 Norske Bilder Profilvignetter 2005». Besøkt 15. oktober 2016.
24. ↑  Composer Henning Dyngvold (27. november 2007). «TV 2 Norske Bilder profilvignetter». Besøkt 15. oktober 2016.
25. ↑  Composer Henning Dyngvold (22. juni 2008). «Winner of Promax silver World Gold Awards - TV2 channel norwegian pictures channel ident». Besøkt 15. oktober 2016.
26. ↑
27. ↑  Kampanje Skriver bok om Valebrokk Arkivert 18. august 2013 hos Wayback Machine. 15. august 2013

Eksterne lenker
---------------

* (en) Kåre Valebrokk på Internet Movie Database Rediger på Wikidata

 Wikiquote: Kåre Valebrokk – sitater

  


|  |  |
| --- | --- |
| Oppslagsverk/autoritetsdata | Store norske leksikon **·** Norsk biografisk leksikon **·** Prabook **·** BIBSYS **·** Geni **·** VIAF **·** LCCN
 |